Jè Simón Pedro kijìtji̱ngií‑la̱ Jesús ko̱ ìjngo‑isa xi̱ta̱ ra ti̱ꞌkoa̱ ya̱ kotáꞌyáꞌta‑la̱.
Jè xi̱ta̱ ra̱kìi̱,
ndaá bexkon jè na̱ꞌmì ítjòn ko̱ ꞌjahaꞌsen‑ko̱ó Jesús ya̱ ndi̱tsin niꞌya‑la̱ na̱ꞌmì ítjòn.
Tanga jè Pedro ya̱á tsikijnaꞌta ya̱ xo̱tjo̱ba̱‑la̱ niꞌya ya̱ ndi̱tsiaán.
Jè xi̱ta̱‑la̱ Jesús ra nda bexkon jè na̱ꞌmì ítjòn,
itjo‑ní nga tsakáko̱ jè chjo̱ón ra síkinda̱ jè xo̱tjo̱ba̱ niꞌya a̱kjòn isìkjahaꞌsen jè Pedro.
Jè chjo̱ón ra síkinda̱ ya̱ xo̱tjo̱ba̱ niꞌya iskonangií‑la̱ jè Pedro,
kitsò‑la̱:
―Ngaji̱,
¿a mí tsa ti̱ꞌkoa̱ ya̱ chitáꞌyáꞌta‑la̱ jè xi̱ta̱ ra̱kìi̱?
Jè Pedro kitsó‑ní:
―Majìn,
mì tsa ya̱ fìtji̱ngi‑la̱ ra ꞌa̱n.
Jñà xi̱ta̱ chi̱ꞌnda ko̱ jñà xi̱ta̱ ra síkinda̱ ya̱ i̱ngo̱,
niꞌí tsikítse;
tjítsa̱ꞌngi‑ní nga̱ ni̱chjin ꞌnchán ꞌkia̱.
Ti̱ꞌkoa̱á jè Pedro ya̱á tíjnaꞌngi‑te.
Jè na̱ꞌmì ítjòn tsikíꞌtsia̱ nga iskonangi‑la̱ Jesús a̱ꞌta ꞌtse̱ xi̱ta̱ ra kotáꞌyáꞌta‑la̱ ko̱ a̱ꞌta ꞌtse̱ ꞌén ra bakón‑ya.
ꞌKia̱á kiìchja̱ Jesús kitsò‑la̱:
―ꞌA̱n,
tsáse̱n masen‑ná nga kíchjàa̱ ya̱ a̱jin‑la̱ ngaꞌtsì xi̱ta̱ i̱sàꞌnde;
kjiꞌtá ni̱chjin tsakon‑yá ya̱ ndi̱tsin i̱ngo̱ ítjòn ko̱ ya̱ ñánda̱ nga maxkóya jñà xi̱ta̱ Judío,
ko̱ ni̱jngo ꞌén ra kíchjàꞌma.
¿Mé‑ni ꞌa̱n chjinangi‑ná?
Jñà chji̱nangi‑la̱ jñà xi̱ta̱ ra kiíꞌnchré;
jñà ko̱katatsò kótsò ꞌén ra ꞌa̱n tsakon‑yá‑la̱;
jñà xi̱ta̱ kìi̱,
ijyeé ndaá tjíjin‑la̱.
ꞌKia̱ nga ko̱kitsò jñà ꞌén kìi̱ Jesús,
jngo xi̱ta̱ ra síkinda̱ i̱ngo̱ ꞌja nga isìjtsinꞌá jè Jesús,
kitsò‑la̱:
―¿Mé‑ni ko̱ꞌsín tsò ꞌén ra nakjoá‑ila̱ jè na̱ꞌmì ítjòn?
ꞌKia̱á kitsò Jesús:
―Tsa ꞌchoó tsò ꞌén ra kàchjà,
ko̱ꞌtín‑ná mé‑ni nga ꞌcho tsò‑ni;
ko̱ tsa ndaá tsò,
¿mé‑ni nga tjiꞌbé‑ná?
Jè Anás ꞌkia̱á isìkasén jè Jesús tjíꞌta‑la̱ naꞌñó,
ya̱ ñánda̱ tíjna jè Caifás jè ra na̱ꞌmì ítjòn tíjna.
Jè Pedro takó ya̱á síjna nga síjnaꞌngi ya̱ ñánda̱ nga tjítse jè niꞌí.
Jñà xi̱ta̱ iskonangií‑la̱ kitsò‑la̱:
―¿A mí tsa ti̱ꞌkoa̱ ya̱ chitáꞌyáꞌta‑la̱ jè xi̱ta̱ ra̱kìi̱?
Jè Pedro tsikíꞌma‑ní kitsò:
―Majìn‑jìn,
mì tsa ꞌa̱n jiàa̱n.
ꞌKia̱á jngo xi̱ta̱ chi̱ꞌnda‑la̱ na̱ꞌmì ítjòn ra xákjién ma jè xi̱ta̱ ra tsateꞌtà chíká‑la̱ jè Pedro,
iskonangií‑la̱ kitsò‑la̱:
―¿A mí tsa ji̱ ra kàbè‑la nga tje̱n‑ki̱ jè Jesús ya̱ a̱ngi yá ján?
Jè Pedro india tsakjaꞌma‑ni,
ko̱ ti̱ꞌkia̱á‑ni nga iskindaya jè káxtí.